Diari Oficial de la Generalitat Valenciana


Sumari del DOGV 8099, del 04-08-2017 (2017/7121)

RESOLUCIÓ de 26 de juliol de 2017, del Rectorat, per la qual es disposa la publicació de l'Acord del Consell de Govern en el qual s'aprova l'oferta pública de col·locació per a l'any 2017.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8099

Data del DOGV
:   04-08-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/7121


Data del document
:   26-07-2017

Organisme emissor
:   Universitat de València

Tipus de document
:   Resolució

Descriptors 

:   * concurs administratiu

RESOLUCIÓ de 26 de juliol de 2017, del Rectorat, per la qual es disposa la publicació de l'Acord del Consell de Govern en el qual s'aprova l'oferta pública de col·locació per a l'any 2017. [2017/7121]  
El Consell de Govern de la Universitat de València, en la sessió ordinària del 25 de juliol de 2017, va aprovar l'oferta pública de col·locació per a l'any 2017, referida al personal d'administració i serveis de la Universitat de València (ACGUV 219/2017).  
Per la qual cosa, aquest Rectorat, fent ús de les competències que li atribueix l'article 20, en relació amb els articles 2.2 i 75 de la Llei orgànica 6/2001, de 21 de desembre, d'Universitats, i en compliment del disposat en l'article 70 del Reial decret legislatiu 5/2015 de 30 d'octubre, pel qual s'aprova el text refós de la Llei del Estatut bàsic de l'empleat públic, l'article 46 de la Llei 10/2010, de 9 de juliol, de la Generalitat Valenciana, d'ordenació i gestió de la funció pública valenciana, i el que estableixen els articles 90 i 190 dels Estatuts de la Universitat de València, resol:  
  
Primer  
Enviar a publicar al Diari Oficial de la Generalitat Valenciana (DOGV) l'acord del Consell de Govern 219/2017, que figura com annex a aquesta resolució.  
  
Segon  
Contra aquesta resolució, que exhaureix la via administrativa, es pot interposar potestativament un recurs de reposició en el termini d'un mes a partir del dia següent a la seva publicació, davant del mateix òrgan que va dictar la resolució, o un recurs contenciós administratiu davant dels òrgans de la jurisdicció contenciosa administrativa de la Comunitat Valenciana en el termini de dos mesos comptats a partir del dia següent a la seva publicació.  
Els recursos contenciosos administratius que s'interposen contra aquesta resolució, seran anunciats en el DOGV, a l'efecte d'emplaçaments als possibles interessats.  
  
  
València, 26 de juliol de 2017.- El rector: Esteban Morcillo Sánchez.  
  
  
Oferta d'ocupació pública del Personal d'Administració   
i Serveis per a l'any 2017  
  
1. Contingut de l'oferta d'ocupació pública  
La Llei 3/2017, de 27 de juny, de pressupostos generals de l'Estat per a l'any 2017, estableix en el seu article 19 que la incorporació de nou personal en el sector públic estarà subjecta als límits i requisits fixats en aquesta norma. S'exceptua d'aquesta limitació la incorporació de personal que puga derivar-se de l'execució de processos selectius corresponents a Ofertes d'Ocupació Pública d'exercicis anteriors.  
En l'article 19 es fixa una taxa de reposició d'un màxim del 100 per cent, per a determinats sectors entre els quals es troba les Universitats en l'apartat UN.2.J) i s'aplicarà a les places de personal d'administració i serveis de les Universitats, sempre que per part de les Administracions Públiques de les quals depenguen s'autoritzen les corresponents convocatòries, prèvia acreditació que l'oferta d'ocupació pública de les citades places no afecta al compliment dels objectius d'estabilitat pressupostària establerts per a la corresponent Universitat, ni dels altres límits fixats en la Llei orgànica 2/2012, de 27 d'abril, d'estabilitat pressupostària i sostenibilitat financera.  
En l'article 36 la Llei 14/2016 s'estableix que al llarg de l'exercici 2017 únicament es podrà procedir a la incorporació de nou personal amb subjecció a una sèrie de límits i requisits, dels quals s'exceptua el personal de les universitats públiques, tal com es regula en el 36.2.g): «A les places dels cossos de catedràtics d'universitat i de professors titulars d'universitat i a les places de personal d'administració i serveis de les universitats públiques de la Generalitat i centres universitaris dependents, en els termes i condicions establides en la legislació bàsica en matèria d'oferta pública d'ocupació», per als qui s'estableix una taxa de reposició de fins a un màxim del 100 per cent.  
En l'article 19.Un.4. de la Llei 3/2017 s'estableix la forma de calcular la taxa de reposició d'efectius. El percentatge màxim s'aplicarà sobre la diferència resultant entre el nombre d'empleats fixos que, durant l'exercici pressupostari anterior, van deixar de prestar serveis en cadascun dels respectius sectors, àmbits, cossos o categories, i el nombre d'empleats fixos que s'hagueren incorporat en els mateixos, en el referit exercici, per qualsevol causa, excepte els procedents d'ofertes d'ocupació pública, o reingressats o des de situacions que no comporten la reserva de llocs de treball. A aquests efectes, es computaran els cessaments en la prestació de serveis per jubilació, retir, defunció, renúncia, declaració en situació d'excedència sense reserva de lloc de treball, pèrdua de la condició de funcionari de carrera o l'extinció del contracte de treball o en qualsevol altra situació administrativa que no supose la reserva de lloc de treball o la percepció de retribucions amb càrrec a l'Administració en la qual se cessa. Igualment, es tindran en compte les altes i baixes produïdes pels concursos de trasllats a altres administracions públiques.  
No computaran dins del límit màxim de places derivat de la taxa de reposició d'efectius les places que es convoquen per a la seua provisió mitjançant processos de promoció interna i les corresponents al personal declarat indefinit no fix mitjançant sentència judicial.  
Aplicant aquests criteris per a calcular la taxa de reposició establida, s'obté una xifra de 93 llocs de treball per a aquesta oferta.  
En l'apartat sisè de l'article 19, de la Llei 3/2017, es diu que la taxa de reposició d'efectius corresponent a un o varis dels sectors definits en l'article 19.un.2 podrà acumular-se en un altre o uns altres dels sectors contemplats en el citat precepte o en aquells cossos, escales o categories professionals d'algun o alguns dels esmentats sectors, la cobertura dels quals es considere prioritària o que afecten al funcionament dels serveis públics essencials. I, per aplicació d'aquest apartat, es proposa que aquests llocs s'oferisquen en aquelles escales que es consideren prioritàries cobrir en aquesta Administració. Són: escala tècnica superior d'educació física; escala tècnica superior d'edició i publicacions; escala tècnica superior d'informació; escala tècnica mitjana d'informàtica; escala tècnica mitjana d'assessorament lingüístic; escala tècnica mitjana d'investigació; escala administrativa; escala tècnica bàsica d'arxius i biblioteques; escala tècnica bàsica d'investigació; escala auxiliar bàsica de suport administratiu; i escala auxiliar bàsica d'arxius i biblioteques.  
Juntament amb aquests llocs pel torn lliure es publica una oferta de promoció interna d'altres 59 llocs, que tenen per objecte contribuir a la consecució d'una major eficàcia en la prestació de la gestió pública, que no computen dins del límit de la taxa de reposició d'efectius.  
  
2. Persones amb discapacitat  
D'acord amb el previst en l'article 59 de l'Estatut Bàsic de l'Empleat Públic, es reservarà una quota no inferior al set per cent dels llocs ofertats per a ser coberts per persones amb discapacitat, sempre que superen els processos selectius i acrediten la seua discapacitat a més de la compatibilitat en l'acompliment de les seues funcions.  
En les proves selectives s'establiran, per a les persones amb discapacitat, amb grau de minusvalidesa igual o superior al 33 per cent que ho sol·liciten, les adaptacions i els ajustos raonables necessaris de temps i mitjans per a la seua realització, d'acord amb el que disposa l'ordre PRE/1822/2006, de 9 de juny, per la que s'estableixen criteris generals per a l'adaptació de temps addicionals en els processos selectius per a l'accés al treball públic de persones amb discapacitat.  
En el cas que, algun dels aspirants amb discapacitat s'haguera presentat pel contingent de reserva, superara els exercicis i no obtinguera plaça en el citat contingent, sent la seua puntuació superior a l'obtinguda per altres aspirants del sistema d'accés general, aquest aspirant, serà inclòs per la seua ordre de puntuació en el sistema d'accés general.  
Es reserven 7 llocs per a persones amb discapacitat que es convocaran en el torn lliure 2 en l'escala administrativa, i 5 en l'escala auxiliar bàsica de suport administratiu. D'acord amb el citat article 59 del EBEP 2 de les places del torn de discapacitats d'aquesta última escala es reservarà per a persones amb discapacitat intel·lectual. En cas de no aprovar cap persona amb aquesta discapacitat, s'acumularà al torn de discapacitats general.  
Igualment es reserven 4 llocs per al torn de promoció interna en l'escala administrativa. En cas de no aprovar cap persona amb discapacitat, s'acumularà al torn general.  
3. Composició dels tribunals  
La composició dels tribunals i els òrgans de selecció s'atendran al que estableix l'article 60 del Reial decret legislatiu 5/2015 pel qual s'aprova el text refós de la llei de l'Estatut bàsic de l'empleat públic.  
  
La seua estructura s'ha d'ajustar al Reglament de composició i funcionament de tribunals de proves selectives que va ser aprovat pel Consell de Govern de 30 de juliol de 2012 (ACGUV 185/2012).  
En aplicació d'aquest Reglament, es garantirà la composició equilibrada del nombre de dones i homes en els tribunals d'aquestes proves selectives.  
  
4. Termini per a les convocatòries previstes en l'oferta  
Seguint el que disposa l'article 70.1 de l'Estatut bàsic de l'empleat públic (EBEP), el termini màxim per a la convocatòria dels processos selectius previstos en aquesta oferta és de 3 anys, comptats a partir de la publicació de l'oferta en el DOGV.  
  
  
Oferta d'ocupació pública per a l'any 2017  
  
Llocs de treball per a convocar a torn lliure: Total: 93  
  
Grup A, subgrup A1 Places  
Escala tècnica sup. d'Educació Física 2  
Escala tècnica sup. d'Edició i Publicacions 1  
Escala tècnica sup. d'Informació 1  
Total A1 4  
Grup A, subgrup A2 Places  
Escala tècnica mitjana d'informàtica 2  
Escala tècnica mitjana d'assessorament lingüístic 2  
Escala tècnica mitjana d'investigació 3  
Total A2 7  
Grup C, subgrup C1 Places  
Escala administrativa 27  
Escala tècnica bàsica d'arxius i biblioteques 7  
Escala tècnica bàsica d'investigació 14  
Total C1 48  
Grup C, subgrup C2 Places  
Escala auxiliar bàsica de suport administratiu 17  
Escala auxiliar bàsica d'arxius i biblioteques 17  
Total C2 34  
  
  
  
Llocs de treball per a convocar a promoció interna: Total: 58  
  
Grup A, subgrup A1 Places  
Escala tècnica superior d'informàtica 6  
Escala tècnica superior d'informació 1  
Total A1 7  
Grup A, subgrup A2 Places  
Escala tècnica mitjana d'informàtica 1  
Escala tècnica mitjana d'informació 1  
Escala tècnica mitjana d'investigació 8  
Total A2 10  
Grup C, subgrup C1 Places  
Escala administrativa 27  
Escala tècnica bàsica d'arxius i biblioteques 14  
Total C1 41